CELEX: 62015TN0270
Language: el
Date: 2015-05-26 00:00:00
Title: Υπόθεση T-270/15: Aγωγή της 26ης Μαΐου 2015 — ANKO ΑΕ κατά Εκτελεστικού Οργανισμού Έρευνας (REA)

24.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/37
            
         Aγωγή της 26ης Μαΐου 2015 — ANKO ΑΕ κατά Εκτελεστικού Οργανισμού Έρευνας (REA)
   (Υπόθεση T-270/15)
   (2015/C 279/46)
   Γλώσσα διαδικασίας: η ελληνική
   
      Διάδικοι
   
   
      Ενάγουσα: ANKO Ανώνυμος Εταιρία Αντιπροσωπειών, Εμπορίου και Βιομηχανίας (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγόμενος: Εκτελεστικός Οργανισμός Έρευνας (REA)
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να αναγνωριστεί ότι η αναστολή πληρωμής την οποία επέβαλε ο Εκτελεστικός Οργανισμός Έρευνας (REA) για το ποσό που εξακολουθεί να οφείλει στην ενάγουσα ως συμμετοχή του για το έργο ESS συνιστά παραβίαση των συμβατικών υποχρεώσεων του και, συνεπώς, οφείλει να καταβάλει στην ΑΝΚΟ το υπολειπόμενο μέρος της συμμετοχής του, ποσού 1 25  253,82 ευρώ, με το νόμιμο τόκο· και
            
         
               —
            
            
               Να καταδικαστεί ο REA στη δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Με την προκειμένη αγωγή η ενάγουσα εταιρία ζητεί από το Γενικό Δικαστήριο της Ευρωπαϊκής Ένωσης, δυνάμει του άρθρου 272 ΣΛΕΕ, όπως αναγνωρίσει ότι η αναστολή πληρωμής την οποία επέβαλε ο Εκτελεστικός Οργανισμός Έρευνας, για το ποσό που εξακολουθεί να οφείλει στην ενάγουσα ως συμμετοχή του για το έργο ESS στο πλαίσιο του προγράμματος FP7, συνιστά παραβίαση των συμβατικών υποχρεώσεών του και, συνεπώς, οφείλει να καταβάλει το ποσό αυτό στην ΑΝΚΟ, εντόκως από την άσκηση της προκειμένης αγωγής.
   Ειδικότερα, η ΑΝΚΟ υποστηρίζει ότι εκτέλεσε πλήρως και προσηκόντως τις συμβατικές της υποχρεώσεις. Αντίθετα, ο Εκτελεστικός Οργανισμός Έρευνας (REA) ανέστειλε τις πληρωμές του προς την ΑΝΚΟ, κατά παράβαση της ρήτρας ΙΙ.5, παράγραφος 3 (δ) του παραρτήματος ΙΙ της κύριας σύμβασης του έργου ESS. Για το λόγο αυτό, ο Εκτελεστικός Οργανισμός Έρευνας (REA) εξακολουθεί να οφείλει στην ενάγουσα για το έργο ESS το ποσό, την πληρωμή του οποίου παρανόμως ανέστειλε, ήτοι 1 25  253,82 ευρώ.
   Ειδικότερα, η ΑΝΚΟ υποστηρίζει ότι η αναστολή πληρωμών του Εκτελεστικού Οργανισμού Έρευνας (REA) προς αυτή για το έργο ESS είναι αντίθετη με τη σύμβαση του έργου ESS και το δίκαιο της Ένωσης για τους εξής λόγους:
   
               —
            
            
               Πρώτον, ο Εκτελεστικός Οργανισμός Έρευνας (REA) παρανόμως επέβαλε την αναστολή πληρωμών στην ΑΝΚΟ, διότι ουδόλως εμπίπτει σε μία από τις πέντε περιπτώσεις της ρήτρας ΙΙ.5, παράγραφος 3 (δ) του παραρτήματος ΙΙ της κύριας σύμβασης.
            
         
               —
            
            
               Δεύτερον, ο Εκτελεστικός Οργανισμός Έρευνας (REA) παρανόμως έθεσε έναν όρο, προκειμένου να άρει την αναστολή πληρωμών, ο οποίος ουδόλως προβλεπόταν στα συμβατικά έγγραφα και ο οποίος είναι αντίθετος με το δίκαιο της Ένωσης.